**A Holdfény Utcai Óvoda intézményi protokollja a 2020-21-es nevelési évre a járványügyi készenlét idején**

1. **Felkészülés a nevelési évre**

Óvodánk fertőtlenítő nagytakarítása a nyári zárásának idejében, július 27-től augusztus 9-ig megtörtént. A rendszeres fertőtlenítő takarítás folyamatosan, dokumentálva történik. Az óvoda minden hozzánk járó családot értesít a nevelési év kezdésének részleteiről.

1. **Az intézmény látogatása, rendezvények, kirándulások**

Óvodánkat kizárólag egészséges, betegség tüneteit nem mutató gyermek látogathatja, a nevelésben, az óvoda működtetésében csak egészséges dolgozó vehet részt. A szülő, ill. dolgozó **köteles az óvodát értesíteni**, ha gyermekénél ill. dolgozónknál **koronavírus gyanú vagy igazolt fertőzés van**!

**Az a gyermek vagy dolgozó, aki betegség miatt otthon maradt, a háziorvos, a kezelőorvos igazolásával vagy kórházi zárójelentéssel jöhet újra az intézménybe. Hatósági házi karantén esetén a járványügyi hatóság által kiadott, a járványügyi megfigyelést feloldó határozatot kell bemutatni.**

**A gyermekek érkezésének, hazavitelének, szülők benntartózkodásának rendje:**

Kérjük a szülőket, hogy a járványügyi helyzetre való tekintettel a gyermekeket **reggel 9 óráig hozzák be** intézményünkbe!

Kérjük, hogy a csoportosulásokat kerüljék és minél hamarabb hagyják el az intézmény területét!

**Az országos tisztifőorvos határozata szerint**

1. **„Az intézménybe való belépéshez a testhőmérséklet nem érheti el a 37,8 °C.**
2. **Azt a gyermeket, illetve kiskorú tanulót, akinek az intézménybe való belépéskor a testhőmérséklete 37,8 °C, a többi gyermektől, illetve tanulótól el kell különíteni, és a testhőmérséklet mérését tizenöt (15) perc elteltével meg kell ismételni. Amennyiben a megismételt mérés esetén a testhőmérséklet eléri a 37,8 °C, erről a szülőt vagy a törvényes képviselőt távközlési eszköz útján haladéktalanul tájékoztatni kell.”**

A nevelési év első félévében semmiféle külön foglalkozást (judo, hittan, vitamin-torna) nem szervezünk intézményünkben.

A gyermekek fejlődését elősegítő óvodán belüli foglalkozások (fejlesztő foglalkozások, logopédia, gyógytestnevelés) a szokásos módon zajlanak.

**Az óvodát először igénybe vevő új gyermekekre, és a gyermeket óvodába hozó/óvodából elvivő felnőttekre vonatkozó szabályok:**

* A beszoktatás napjaiban egy felnőtt jöhet be a gyermekkel, lázmérés, kézfertőtlenítés, és cipő fertőtlenítés után maszk használattal!
* **A beszoktatás ideje 2 nap, a harmadik naptól a gyermek óvodapedagógusa vagy dajkája kíséri a gyermeket csoportjához.**
* Hazavitelkor az érkező szülő, nagyszülő az érkezéskor leírt protokoll szerint lemehet gyermekéért a csoportig.

**A többi gyermekre (nagy-, és középső csoportos korú) és a gyermeket óvodába hozó/óvodából elvivő felnőttekre vonatkozó szabályok:**

* Szülők nem jöhetnek be az óvoda épületébe!
* A főbejáratnál a szélfogóban óvodánk pedagógusa vagy dajkája fogadja a gyermeket ill. adja át a gyermeket hazavitelkor!

**A liftet csak indokolt esetben** (nagyszülő, kismama stb.) használják.

**Kérjük, otthoni játékot, plüssöket ne hozzanak be az óvodába (kivéve kicsik „alvótársa”).**

Óvodánkban több olyan szakember dolgozik, (pszichológus, fejlesztő pedagógus, gyógy-testnevelő, logopédus) akik a fogadóóráikat intézményünkben tartják. Az őket látogató személyek biztonságos intézményi látogatását a fogadó dolgozók felelőssége biztosítani!

A nevelési év első felében **nem tartunk óvodai szintű rendezvényeket, ünnepségeket, programokat**.

A csoportok tevékenységei elkülönítetten a csoportszobákban zajlanak, a másfél méteres védő távolság a korosztály sajátosságai miatt nem tartható be.

A mozgásfoglalkozásokat – amíg az időjárás engedi – a szabadba tervezzük. A tornatermi mozgásfoglalkozások csoportbontásban zajlanak.

A nevelőtestületi megbeszéléseket, egyéb értekezleteket az aulába szervezzük, ahol a megfelelő védőtávolságot tudjuk tartani.

Az év eleji csoport szülői értekezleteket az időjárás függvényében az óvoda udvarára tervezzük.

A szülők tájékoztatását on-line ill. e-mail formájában szeretnénk megvalósítani! Óvodapedagógusaink, segítő szakembereink heti rendszerességgel **on-line fogadóórát** fognak tartani szeptember 7-től, a következő beosztás szerint:

* **keddenként 13-14:30** óráig a **Holdacska csoport** óvodapedagógusai,
* **szerdánként 13-14:30** óráig a **Csillag csoport** óvodapedagógusai,
* **csütörtökönként 12:30-14** óráig a Felhőcske csoport óvodapedagógusai,
* **péntekenként 13-14:30** óráig a Napocska csoport óvodapedagógusai.

A következő elérhetőségeken tudják keresni pedagógusainkat:

telefon: +**36 23/423-014, +36 20 391 6984,**

e-mail: [**holdfenyovi@holdfenyovi.t-online.hu**](mailto:holdfenyovi@holdfenyovi.t-online.hu)**.**

1. **Egészségügyi szempontból biztonságos környezet kialakítása**

Az intézmény bejáratánál vírusölő hatású kézfertőtlenítőt biztosítunk, ennek használatára kötelezünk minden belépőt! A lázmérés, és a cipő talpának fertőtlenítése is a belépési protokoll része.

A gyermekmosdókban a szappanos kézmosási lehetőséget, a dolgozói mosdóban vírusölő fertőtlenítő kézmosó szappant biztosítunk.

Óvodánk dolgozói számára a szükséges védőfelszerelést (maszk, gumikesztyű, kézfertőtlenítő) biztosítjuk, ennek utánpótlásáról az intézményvezető gondoskodik. Minden dolgozó két textil maszkot is kapott, melynek tisztán tartásáról köteles gondoskodni! A maszk használata egyelőre nem kötelező az óvodán belül, a dolgozó döntése, hogy viseli-e.

Különös figyelmet fordítunk arra, hogy óvodásaink az alapvető higiénés szabályokat betartsák! Az egyes tevékenységeket megelőzően és azokat követően szappanos kézmosással vagy alkoholos kézfertőtlenítéssel kell biztosítani a személyes tisztaságot! A gyermekeket megtanítjuk és figyelmeztetjük a köhögési, tüsszentési etikett szabályaira!

A kézzel gyakran érintett felületek – padok, asztalok, székek, ajtó-, ablakkilincsek, korlátok, villanykapcsolók, informatikai eszközök, mosdók csaptelepei, wc lehúzók, valamint a padló és mosható falfelületek vírusölő hatású szerrel kerülnek rendszeresen fertőtlenítésre.

A fertőtlenítő takarítást azokban az időszakokban szervezzük, amikor a gyermekek nem tartózkodnak a helyiségekben, a játékok, udvari játékeszközök felületét rendszeresen fertőtlenítjük.

Az óvoda helyiségeinek rendszeres, folyamatos szellőztetését biztosítjuk.

Az óvodában használatos textíliákat, (ágyneműk, terítők, törülközők) rendszeresen, fertőtlenítő mosással tisztítjuk.

A szellőzőberendezéseket, klíma berendezéseket az előírásoknak megfelelően használjuk, tisztításáról folyamatosan gondoskodunk.

1. **Étkezésre vonatkozó szabályok**

A gyermekek étkeztetése az eddigiek szerint zajlik (a gyermekek a csoportszobákban étkeznek), az evőeszközök, tányérok, poharak fertőtlenítő mosogatását a konyhai dolgozó végzi. Az étkeztetést végző dolgozók vírusölő hatású kézfertőtlenítőt használnak.

Hiányzás esetén az étkezés lemondása elektronikus úton (e-mail) történik az alábbi e-mail címekre:

[holdfeny.titkar@holdfenyovi.t-online.hu](mailto:holdfeny.titkar@holdfenyovi.t-online.hu)

[holdfenyovi@holdfenyovi.t-online.hu](mailto:holdfenyovi@holdfenyovi.t-online.hu)

Végső esetben, amennyiben nincs online hozzáférés, akkor a következő telefonszámokon:

20/391 6984; 23/423 014.

Mindkét esetben előző munkanap 9:00 óráig tudjuk a jelzéseket figyelembe venni.

Ugyanilyen módon kérjük jelezni a hiányzást követő visszatérést.

1. **Az óvodai egészségügyi ellátás**

A védőnői vizsgálatok a szokásos rendben zajlanak.

1. **A gyermekek hiányzásainak kezelése**

Azon gyermekek a hiányzását, akik akut betegséggel voltak távol az intézménytől és orvosi igazolással rendelkezik, igazoltnak tekintjük!

Hatósági karanténba került gyermek esetén igazoltnak tekintjük a hiányzást.

A 20/2012-es EMMI rendelet 51 § (2) bekezdés alapján a gyermek hiányzását igazolni kell, amely történhet orvosi igazolással, vagy az intézmény házirendjében rögzítettek szerint a szülő előzetes kérelme alapján.

1. **Teendők beteg személy esetén**

Amennyiben **betegség (covid-19 tünetei, illetve láz, hányás, hasmenés, fejfájás) tüneteit mutatja gyermek, dolgozó haladéktalanul elkülönítjük**. Értesítjük a **szülőt, aki a lehető legrövidebb időn belül jöjjön gyermekéért!** Értesítjük, a megfelelő felkészültségű és végzettségű egészségügyi személyzetet (háziorvos, gyermekorvos). **A gyermek az óvodába kizárólag orvosi igazolással térhet vissza!**

Az elkülönített gyermek felügyeletét ellátó dolgozónak kesztyűt és maszkot kell viselni, melyet az intézmény biztosít a számára!

1. **Kommunikáció**

**Kérjük a családokat és dolgozóinkat, hogy hivatalos forrásokból tájékozódjanak a COVID 19 járványügyi helyzettel kapcsolatban,** a következő oldalakon**:**

[**www.kormany.hu**](http://www.kormany.hu)**,**

**www.oktatas.hu.**

**Budaörs, 2020. október 01.**

s.k.

Maksainé Gecse Erika

intézményvezető